ఆంధ్రప్రదేశ్‌ బడ్జెట్‌.. కేటాయింపులివే!



అమరావతి: ఆంధ్రప్రదేశ్‌ ఆర్థికశాఖ మంత్రి యనమల రామకృష్ణుడు 2019-20 సంవత్సరానికి సంబంధించిన ఓటాన్‌ అకౌంట్‌ బడ్జెట్‌ను మంగళవారం అసెంబ్లీలో ప్రవేశపెట్టారు. 11వసారి యనమల బడ్జెట్‌ను ప్రవేశపెట్టడం గమనార్హం. చారిత్రాత్మకమైన రాజధాని నగరం ‘మన అమరావతి’ అని ఈ సందర్భంగా కొనియాడారు. 11వ బడ్జెట్‌ను ప్రవేశపెట్టడం తనకు గర్వకారణంగా ఉందన్నారు. నాలుగున్నరేళ్ల ప్రయాణంలో ఎన్నో సవాళ్లు ఎదుర్కొన్నామన్నారు. హేతుబద్ధత లేకుండా రాష్ట్ర విభజన జరిగిందని విమర్శించారు. దాని వల్ల రాజధాని నగరాన్ని కోల్పోయామని ఆవేదన వ్యక్తం చేశారు. ఆదాయ-వ్యయాలు, ఆస్తులు, అప్పులు సరిగా పంపిణీ చేయలేదన్నారు.   
2019-20 బడ్జెట్‌ అంచనా రూ.2,26,117.53కోట్లు కాగా, గతేడాది కన్నా ఇది 18.38శాతం పెరుగుదల. రెవెన్యూ వ్యయం రూ.1,80,369.33కోట్లు(20.03శాతం పెంపు కాగా, మూలధన వ్యయం రూ.29,596.33కోట్లు, రెవెన్యూ మిగులు రూ.2099.47కోట్లుగా అంచనా వేయగా, ఆర్థికలోటు 32,390.68కోట్లుగా అంచనా వేశారు.

ఆంధ్రప్రదేశ్‌ ఓటాన్‌ అకౌంట్‌ బడ్జెట్‌ 2019-20  
\* ఈ బడ్జెట్‌లో రైతులకు మరో వినూత్న పథకం రైతు సంక్షేమం కోసం ‘అన్నదాత సుఖీభవ’ పథకం. ఈ పథకానికి రూ.5వేల కోట్లు  
\* ఆహార శుద్ధి పరిశ్రమలకు రూ.300కోట్లు.  
\* మార్కెట్‌ ఇంటర్వెన్షన్‌ ఫండ్‌ రూ.1000 కోట్లు   
\* పశుగ్రాసం అభివృద్ధికి రూ.200 కోట్లు.  
\* పశువులపై బీమా కోసం రూ.200కోట్లు  
\* చిన్న, మధ్యతరహా పరిశ్రమల ప్రోత్సాహానికి రూ.400 కోట్లు  
\* డ్రైవర్స్‌ సాధికార సంస్థకు రూ.150కోట్లు   
\* ఇళ్ల స్థలాల సేకరణ కోసం రూ.500 కోట్లు  
\* క్షత్రియుల సంక్షేమం కోసం రూ.50కోట్లు   
\* వెనుకబడిన వర్గాల కార్పొరేషన్లకు రూ.3వేల కోట్లు   
\* బ్రాహ్మణ కార్పొరేషన్‌కు రూ.100 కోట్లు

\* వ్యవసాయ మార్కెటింగ్‌, కో-ఆపరేటివ్‌కు రూ.12,732.97కోట్లు  
\* పాడి పశు సంవర్ధక, మత్స్యశాఖకు రూ.2,030.87కోట్లు  
\* అటవీ పర్యావరణ, శాస్త్ర సాంకేతిక రంగాలకు రూ.491.93కోట్లు  
\* వెనుకబడిన తరగతుల సంక్షేమానికి రూ.8,242.64కోట్లు  
\* ఉన్నత విద్యాశాఖకు రూ.3,171.63కోట్లు  
\* సెకండరీ విద్యాశాఖకు రూ.3,171.63కోట్లు   
\* విద్యుత్‌, మౌలిక వనరులకు రూ.5,473.83కోట్లు  
\* పౌరసరఫరాలశాఖకు రూ.3,763.42కోట్లు  
\* ఆర్థికశాఖకు రూ.51,841.69కోట్లు  
\* సాధారణ పరిపాలన రూ.1,177.56కోట్లు  
\* వైద్యం, ఆరోగ్య, కుటుంబ సంక్షేమం రూ.10,032.15కోట్లు  
\* హోంశాఖకు రూ.6,397.94కోట్లు   
\* గృహ నిర్మాణానికి రూ.4,079.10కోట్లు  
\* జలవనరులశాఖకు రూ.16,852.27కోట్లు

\* పరిశ్రమలు, వాణిజ్యం రూ.4,114.92 కోట్లు   
\* ఐటీ, కమ్యూనికేషన్స్‌కు రూ.1006.81 కోట్లు  
\* కార్మిక ఉపాధి కల్పనకు రూ.1,225.75కోట్లు   
\* న్యాయశాఖకు రూ.918.కోట్లు  
\* శాసనసభ వ్యవహారాల శాఖకు రూ.149.90 కోట్లు   
\* పురపాలక పట్టణాభివృద్ధికి శాఖకు రూ.7,979.34కోట్లు   
\* మైనార్టీ సంక్షేమానికి రూ.1,308.73కోట్లు   
\* ప్రభుత్వ రంగ సంస్థలకు రూ.2.56కోట్లు   
\* ప్రణాళిక విభాగానికి రూ.1,403.17కోట్లు   
\* పంచాయతీ రాజ్‌, గ్రామీణాభివృద్ధికి రూ.35,182.61కోట్లు   
\* రెవెన్యూశాఖకు రూ.5,546.94కోట్లు

\* ఆర్టీజీఎస్‌కు రూ.172.12కోట్లు   
\* దివ్యాంగుల సంక్షేమానికి రూ.70కోట్లు   
\* కాపుల సంక్షేమానికి రూ.1000కోట్లు   
\* సౌకర్యాలకు  ఎస్సీ కాంపోనెంట్‌ నుంచి రూ.600.56కోట్లు  
\* 308 కాపు భవనాల నిర్మాణానికి రూ.123కోట్లు   
\* వైశ్యుల సంక్షేమానికి రూ.50కోట్లు  
\* రోడ్లు, భవనాలు, రవాణాశాఖకు రూ.5,382.83కోట్లు   
\* మహిళ, శిశు, దివ్యాంగులు, వృద్ధులకు రూ.3,408.66కోట్లు  
\* సర్వీసులు, క్రీడలకు రూ.1,982.74కోట్లు

\* మైనార్టీలకు దుల్హన్‌ పథకం కింద రూ.100 కోట్లు  
\* చంద్రన్న పెళ్లికానుక కింద ఎస్సీలకు రూ.128కోట్లు  
\* 8,10 తరగతుల విద్యార్థులకు మధ్యాహ్న భోజన పథకానికి రూ.156కోట్లు   
\* చేనేతలకు రూ.225కోట్లు  
\* అన్న క్యాంటీన్లకు రూ.300కోట్లు   
\* డ్వాక్రా మహిళలకు వడ్డీలేని రుణాల కింద రూ.1,100 కోట్లు   
\* ముఖ్యమంత్రి యువనేస్తం రూ.1200కోట్లు   
\* వృద్ధాప్య, వితంతు పింఛన్ల కోసం రూ.10,401కోట్లు   
\* ఎన్టీఆర్‌ విదేశీ విద్య పథకానికి రూ.100కోట్లు  
\* పింఛన్ల కింద విభిన్న ప్రతిభావంతులకు రూ.2,133కోట్లు   
\* ఉపాధి హామీ పథకానికి రూ.1000కోట్లు  
\* రాజధానిలో భూసమీకరణకు రూ.226కోట్లు   
\* రాష్ట్రంలో రైల్వేలైన్ల నిర్మాణానికి రూ.150కోట్లు

‘వ్యవసాయానికి ప్రత్యేక బడ్జెట్‌ మా ఘనతే’



అమరావతి: ఎరువులు, విత్తనాలు దొరక్క 2004 నుంచి 2014 వరకు రాష్ట్రంలో రైతులు చాలా ఇబ్బందులు ఎదుర్కొన్నారని ఏపీ సీఎం చంద్రబాబు అన్నారు. దీంతో దిగుబడి తగ్గిపోయి రైతులు నష్టపోయారని చెప్పారు. విద్యుత్‌ సరఫరాను దృష్టిలో పెట్టుకుని రాత్రిపూట పొలాలకు వెళ్లిన రైతులు చనిపోయిన సందర్భాలు అనేకం ఉన్నాయని చంద్రబాబు వివరించారు. వ్యవసాయం, అనుబంధ రంగాలపై శాసనసభలో చేపట్టిన లఘుచర్చలో సీఎం మాట్లాడారు. దేశంలోనే వ్యవసాయానికి ప్రత్యేక బడ్జెట్‌ పెట్టిన ఘనత తెదేపా ప్రభుత్వానిదని చెప్పారు. వ్యవసాయానికి కేటాయింపులే కాకుండా అభివృద్ధి కూడా చేయగలిగామన్నారు. వ్యవసాయంలో రాష్ట్ర వృద్ధి 11శాతం ఉండగా.. దేశంలో 2.4శాతం ఉందని చెప్పారు. రైతుల ఆదాయం పెరిగేలా చేశామని.. సూక్ష్మసేద్యంలో దేశంలోని తొలి 10 జిల్లాల్లో ఆరు ఏపీలోనే ఉన్నాయన్నారు. రైతులకు కేంద్రం ఇచ్చే సాయం తక్కువగా ఉందని.. ఐదెకరాలలోపు భూమి ఉండాలని షరతులు విధించారని చంద్రబాబు విమర్శించారు. ఫసల్‌ బీమా పథకంలో కట్టే ప్రీమియంకు వచ్చే బీమా డబ్బుకు చాలా వ్యత్యాసం ఉంటోందన్నారు. కర్నూలులో సీడ్‌ పార్కును తీసుకొస్తున్నామని, దీని ద్వారా రైతులకు నాణ్యమైన విత్తనాలు అందుతాయన్నారు.

అన్నదాతా సుఖీభవ తీసుకొస్తున్నాం

వ్యవసాయంలో గణనీయమైన అభివృద్ధి సాధించామని.. త్వరలో అన్నదాతా సుఖీభవ పథకాన్ని కూడా తీసుకొస్తున్నామని సీఎం చెప్పారు. ఉద్యాన రంగంలో తక్కువ ఖర్చుతో ప్రభుత్వానికి ఎక్కువ ఆదాయం సమకూరుతోందన్నారు. ఈ రంగంలో దేశంలోనే ప్రథమ స్థానంలో ఉన్నామని.. దక్షిణాదిలో పండే పండ్లు, కూరగాయల్లో ఎక్కువ శాతం ఏపీ నుంచే ఉంటున్నాయని చంద్రబాబు వివరించారు. రాష్ట్రంలో కోటి ఎకరాల్లో ఉద్యాన పంటలు ఉండాలనేది తమ ప్రభుత్వ లక్ష్యమని చెప్పారు. దేశానికి కావాల్సిన ఆక్వా ఉత్పత్తులన్నీ ఏపీ నుంచే అందిస్తున్నామని.. రాష్ట్ర రైతుల ఉత్పత్తులు ప్రపంచవ్యాప్తంగా ఎగుమతి కావాలని ఆయన ఆకాంక్షించారు.